钦定古今图书集成/明伦汇编/官常典/第693卷 > 范济
## 钦定古今图书集成/明伦汇编/官常典/第693卷 > 范济

按《明外史》本传：“济，元进士。洪武中，以文学举，为广信
知府，坐累谪戍兴州。宣宗即位，济年八十馀矣，诣阙
言八事。其一曰楮币之法，昉于汉之皮币。至唐有飞
钱，宋有会子，元因之，造元统交钞，以丝为本，白金五
十两易丝钞百两。后又造中统钞，一贯当交钞一两，
二贯当白金二两。久而物重钞轻，公私俱敝，乃造至
《元钞》”，与“《中统》钞”兼行，至元钞一贯当中统钞五贯，子
母相权，新陈通用。又令民间以昏钞赴平准库，中统
钞五贯得换至元钞一贯。又其法，日造万锭，共计官
吏俸稍、内府供用若干，天下正税杂课若干，敛发有
方，周流不滞，以故久而通行。太祖皇帝造《大明宝钞》，
以钞一贯当白金一两，民欢趋之。迄“今五十馀年，其
法稍弊，亦由物重钞轻所致。愿陛下因时变通，重造
宝钞，一准洪武初制，使新旧兼行，取元时所造之数
而增损之，审国家度支之数而权衡之，俾钞少而物
多，钞重而物轻。严伪造之条，开倒换之法，推陈出新，
无耗无阻，则钞法流通，永永无弊。”其二曰：“备边之道，
守险为要。若朔州、大同、开平、宣府、大宁，乃中国之藩
垣，边徼之门户，土可耕，城可守，宜盛兵防御，广开屯
田，修治城堡，谨烽火，明斥堠，寇至毋贪小利，毋轻远
求，以饱待饥，以逸待劳，坚壁清野，使无所得。俟其惫
而击之，得利则止，毋穷追，毋深入，此守边大要也。”其
三曰：“兵不在多，在于堪战。比者多发为事官吏人民
充军塞上，非白面书生，则老弱病废。遇有征行，有力
者得免，贫弱者备数。器械不完，糗粮不具，望风股栗，
安能效死！今宜选其壮勇，勤加训练，馀但令乘城击
柝，趋走牙门，庶几各得其用。”其四曰：“兵之病民，莫甚
于勾军有差。官至六七员者，有力交结及畏避征调
之徒，重贿官吏得遣。既至州县，擅作威福，迫胁里甲，
恣为奸私。无丁之家，诛求不已。有丁之户，诈称死亡，
托故留滞，久而不还。及还，则以所得财物遍贿官吏，
朦胧具覆。究其所取之丁，十不得一。欲军无缺伍难
矣。自今军士有故，令各卫报都督府及兵部，府部牒
布政、按察司，令府州县准籍贯姓名勾取送卫，则骚
扰之弊，自然杜绝。”其五曰：“洪武中，令军士七分屯田，
三分守城，最为善策。比者调度日繁，兴造日广，虚有
屯种之名，田多荒芜。一兵之力，兼养马、采草、伐薪、烧
炭，杂役旁午，农业焉能不废？唐置府兵，无事则兵散
为农，有事则农聚为兵。行之既久，斗米三钱，外户不
闭。今国家舆图，南极交、广，北至绝漠，东接朝鲜，西界
玉门，边城万里，烽堠相望。愿敕诸边将课卒垦荒，限
以顷亩，官给牛种，稽其勤惰，明赏罚以示劝惩，则塞
下田可尽垦，转饷益纾诸边富实。计无便于此者。”其
六曰：“学校者风化之源，人材所自出。贵明体适用，非
徒较文艺而已也。洪武中，妙选师儒，教养甚备，人材
彬彬可观。迩来士习委靡，立志不弘，执节不固。平居无刚方正大之气，安望其立朝为名公卿哉！今宜选
良士为郡县学官，择民间子弟性行端谨者为生徒，
训以经史，勉以节行，俟其有成，贡于国学，择廷臣有
德行者为祭酒、司业，磨砻砥砺，使其气充志定，卓然
成材，然后举而用之，以任天下国家事，无难矣。”其七
曰：“兵者凶器，圣人不得已而用之。汉高帝解平城之
围，未闻萧、曹劝以复仇；唐太宗御突厥于便桥，未闻
房、杜劝以报怨。古英君良相，不欲疲民力以夸武功，
计虑远矣。”洪武初年，尝赫然命将，欲清沙漠。既以馈
运不继，旋即颁师，遂撤东胜卫于大同，塞山西阳武
谷口，选将练兵，扼险以待。自时厥后，内修政教，外严
边备，广屯田，兴“学校，罪贪吏，徙顽民。不数年间，朵儿
只巴献女，伯颜帖木儿、乃儿不花等相继擒获，纳哈
出亦降。此专务内治，不勤远略之明效也。”伏望远鉴
汉、唐，近法太祖，毋以穷兵黩武为怏，毋以犁庭扫穴
为功，弃捐沙漠不毛之地，休养中华冠带之民，俾妇
不孀老，不独竭力于田桑，尽心于庠序，边塞无伤痍
“之苦，闾里绝呻吟之声。将无幸功，士无夭阏，远人自
服，荒外自归，国祚灵长于万年矣。”其八曰：“百官不在
众，在乎得人。国家承大乱后，因时损益，以府为州，以
州为县。继又裁并小县之粮不及俸者，量民数以设
官。民多者县设丞簿，少者知县典史而已。其时官无
废事，民不愁劳。今藩臬二司及府州县官，视洪武中
再倍。政愈不理，民愈不宁，奸弊丛生，诈伪滋起。甚有
官不能听断，吏不谙文移，乃容留书写之人。在官影
射，贿赂公行，狱讼淹滞，皆官冗吏滥所致也。望断自
宸衷，凡内外官吏并依洪武中员额，冗滥者悉汰，则
天工无旷，庶绩咸熙，而天下大治矣。”奏上，命廷臣议
之。尚书吕震以为文辞冗长，且事多已行，不足采。帝
曰：“所言甚有学识，多契朕心，当察其素履以闻。”震乃
言济故进士，曾守郡，坐事戍边。帝曰：“惜哉斯人！令久
淹行伍，今犹足用。”震曰：“年老矣。”帝曰：“国家用人，正须
老成，但不宜任以繁剧耳。”乃以济为儒学训导。